Iэ Iэтым фыкъыхыхьэ!
ШыщхьэуIум и 9-м сыхьэт 18-м щыщIэдзауэ 20 хъуху Абхъазым и утым «Iуащхьэмахуэ папщIэ Iэ Iэт» фIэщыгъэм щIэту Iуэху щхьэпэ щекIуэкIынущ. Абы и къызэгъэпэщакIуэр «Къэбэрдей-Балъкъэр» къэрал телевиденэрщ.
Фигу къэдгъэкIыжынщи, гъатхэпэ мазэм ирагъэжьа «Урысей-10» зэпеуэм и къалэн нэхъыщхьэр ди къэралым и щIыуэпс хъугъуэфIыгъуэхэр, ухуэныгъэ хьэлэмэтхэр къегъэцIыхунырщ, къэрал кIуэцI туризмэм зегъэужьынырщ, хамэ къэрал къикIыу зыгъэпсэхуакIуэ къытхуэкIуэхэм я бжыгъэр гъэбэгъуэнырщ.
Нэхъыщхьэращи, Урысей Федерацэр щIыуэпс хъугъуэфIыгъуэкIэ, щэнхабзэкIэ, тхыдэр къызытещыж ухуэныгъэхэмкIэ къэралыгъуэ бейуэ зэрыщытыр хэIущIыIу ящIу, и цIэр жыжьэ гъэIунырщ, абы и дамыгъэщIэу пщIы цIыхубэм къыхегъэхынращ.
Зэпеуэм и екIуэкIыкIэм теухуа хъыбар http://10russia.ru/rules Интернет хэщIапIэм къыщыбгъуэтынущ. Iэ Iэтыр http://10russia.ru напэкIуэцIым щокIуэкI. КъызэгъэпэщакIуэхэм я гуапэ хъунущ зэпеуэм хэтхэм я сурэт зэмылIэужьыгъуэхэр проектым и порталым щалъагъуну. Проектыр ягъэзащIэкIэрэ зэхуахьэса лэжьыгъэхэр Москва и щIыналъэм «Урысей» хадэ»-р щаухуэкIэ къагъэсэбэпынущ.
КъБР-м ЦIыхубэ хъыбарегъащIэ IэнатIэхэмкIэ,
жылагъуэ, дин зэгухьэныгъэхэмкIэ
и министерствэ.
